Olih:
Ketut Rida
Nini sayang gupuh nanding banten
karombo baan cucuné Luh Wati, sawiréh buin mani marupa rainan jagat, odalan
Sang Hyang Aji Saraswati.
“Nini,” Luh Wati Majinjin, “Niki
jaja saraswatiné misi papindan cekcek, napi suksmané?”
Sambilang nu itep matanding I Nini nerangang, “Manut satua ané tawang nini, Ida
Sang Hyang Aji Saraswati madué unén-unén cekcek, ento krana jajané misi
papindan cekcek, mangda Ida lédang. Sangkan yén ada anak matutur-tuturan
katimbal ban munyin cekcek, jeg suba anaké nutur nimbal ban sesapan, “singgihan
Saraswati”, cihna ané tuturanga ento beneh utawi tusing bogbog.
“Yén kénten, munyin cekceké ané
dadi pamatut, Ni?”
“Aa, kéto ané suba dapet, suba
marupa kapercayaan gugon tuwon anaké lingsir-lingsir. Pamekas cening jani, dadi
gugu dadi tusing. Réh bogbog kalawan sajané, ané nutur ané paling nawanga.
Buina perlu masih cening nawang munyin cekceké kasengguh satmaka ngangganin
Sang Hyang Saraswati, risasat Ida sané matutang.”
“Oooh, kénten? Napi
malih?””Saraswati sujatiné marupa unteng, wiadin wit kaduegan, kapatutan utawi kawikanan.
Kawikanan masih mapisuduk nawang beneh kalawan pelih, nawang bogbog kalawan
saja.
Anaké ané wikan yadin wicaksana
sinah sing kayun lakar mogbog, réh uning tekén beneh pelih, jelé melah, ala
kalawan ayu. Saluiring parilaksana jelé yadin melah makal mikolihang buah
laksana jelé yadin melah, manut katatwaning karma pala. Kéto nini ngabag-ngabagin
nutur tekén cening”.
Luh Wati anggut-anggut, “Mara
karesep baan tiang.”
“Nanging patut masih gilih-gilihin,
da makejang jeg guguna. Ento satua ané suba dadi tetamian tuturang nini.”
Siep. Luh Wati kenyem-kenyem nyréré
I Nini madekesan. Nini Sayang lan Luh Wati itep nutugang nanding banten.
ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ind_Latn ban_Latn ban_Latn ban_Latn ban_Latn ban_Latn bam_Latn ban_Latn ban_Latn ban_Latn luo_Latn ban_Latn